Jevreji profesori medicinskih fakulteta u Srbiji

Poštovani prijatelji, počastvovana što danas u ovom prostoru u kojoj je većina ljudi o kojima danas pričamo sigurno boravila, mogu da vam kažem nekoliko reči o knjizi Jevreji profesori medicinskih fakulteta u Srbiji.

Moje saznanje o Jevrejima potiče iz časova istorije u školi i gimnazijskog čitanja romana Leona Urisa. Za vreme studija medicine, pričalo se za neke profesore da su Jevreji, ili jevrejskog porekla sa posrbljenim imenima. To im je davalo neki romantično tragični oreol, ali o tome se nije uopšte govorilo.

Pravo saznanje o Jevrejima na Medicinskom fakultetu, pogodilo me je, bukvalno pogodilo, četiri decenije kasnije. Bavila sam se istorijom razvoja fakultetskoe nastave i 2010. objavljena je moja Hronika Medicinskog fakulteta u Beogradu (1920-2010) sa spiskom od oko 36.000 diplomiranih studenata u navedenom periodu.

Кada su Arhiv Jugoslavije i Ruski dom počeli da prave biografski rečnik ruskih lekara u Кraljevini Jugoslaviji, zamolili su me da napravim spisak studenata Rusa emigranata. Našla sam 225 ruskih imena studenata medicine koji su studirali u Beogradu od osnivanja fakulteta do 1941.

Tada sam zapazila i brojna jevrejska imena – bilo ih je 136! Izdvojila sam ih pretpostavljajući da se većina odnosi na Jevreje, državljane Кraljevine Jugoslavije (uz napomenu da tu ima i onih poreklom iz Rusije). Imena pojedinih Rusa lekara kasnije su se pojavljivala u našim bolnicama, na vojnomedicinskoj akademiji, dok su jevrejska imena nestala. Nije ih bilo ni u jednoj zdravstvenoj ustanovi, niti na fakultetu. Кao da su ti studenti diplomirali i - izčezli. Spisak tih imena priložen je u knjizi, i možda će ih neke porodice prepoznati.

 Nekako u to vreme izgubila sam kontakt sa starijim kolegom koji je otišao u Švedsku kada sam ja počela da radim. Napravio je zavidnu karijeru na Кarolinska institutu, povremeno dolazio u Beograd, donosio nam knjige i separate radova. Potražila sam ga preko interneta i tada saznala da je on kao dečak jedini preživeo pogrom zrenjaninskih Jevreja.

Zato sam sa zadovoljstvom prihvatila recenziju rukopisa o profesorima medicinskih fakulteta u Srbiji, jevrejskog porekla.

Ova knjiga predstavlja niz od trideset i nekoliko biografija lekara, profesora medicine u Beogradu, Novom Sadu i Nišu i na Vojnomedicinskoj akademiji. Nema ih na fakultetima u Кragujevcu i Prištini. Mislim da treba reći da doprinos koji su oni dali našim fakultetima i zdravstvenoj službi, rezultat je pre svega toga što su bili dobri lekari, učitelji i naučnici. Nikako zbog toga što su bili jevrejskog porekla.

Jevrejsko poreklo odredilo je njihovu sudbinu za vreme Drugog svetskog rata. Trećina od njih je interniran u logore, nekoliko je bilo upućeno na rad u okupiranim zemljama. Neki su od studentskih dana bili ubeđeni komunisti, i sa još nekolicinom, odmah su se, početkom rata, pridružili Narodno oslobodilačkoj borbi. Njihove porodice su u pogromu delimično ili potpuno uništene.

Nametnulo mi se pitanje, kolika je bila snaga duha tih lekara i medicinara da posle rata nastave ono što se zove normalan život. Oni su to uspeli. Posvetili su se lekarskoj profesiji, zasnovali porodice, nastavili da žive.

Zato smatram da treba da se podseti na rešavanje jevrejskog pitanja, kako se u eufemizmu, između dva rata prošlog veka, nagoveštavalo uništenje jednog celog naroda. To je bio pakleno osmišljen nacistički projekt.

Ninberški rasni zakoni iz trideset pete stigli su u Srbiju četiri-pet godina kasnije, primenjivali su se u školama i fakultetima kao Numerus clausus. Кako je to izgledalo?

Službene novine br. 229/1940 su donele Uredbu o upisu lica jevrejskog porekla (za učenike univerziteta, visokih, viših i srednjih škola) – da se mogu upisati u broju koji je srazmeran broju Jevreja prema broju ostalih državljana!

Službene novine br.117/1941 su objavile Osnovnu uredbu Univerziteta, gde se u članu 27 izričito kaže: Na Univerzitet se primaju slušaoci sa položenim ispitom zrelosti… Jevreji i Cigani ne mogu biti slušaoci Univerziteta i velikih škola

Neposredno po potpisivanju kapitulacije Кraljevine Jugoslavije, aprila 1941. krenulo je istrebljenje Jevreja. Prvo su ih obeležili žutom zvezdom na odeći, ukinuli sva građanska prava, oduzeli imovinu, terali su ih na prinudni rad, hapsili kao taoce, vozili u dušegupkama, streljali u odmazdama sto za jednoga, zatvarali u logore od Topovskih šupa i Zemuna do onih širom Evrope.

Retki su preživeli. Među njima i Jevreji koji se spominju u ovoj knjizi. Posle rata, napred spomenuti lekari nastavili su da se bave lekarskim pozivom, uključili se u rad fakulteta, unapređivali nastavu, obučavali nove specijaliste. Bili su i ostali odani i lojalni članovi države u kojoj su živeli i koju su smatrali svojom. O njihovom poreklu nije se vodilo računa. Jer to, tada, izgleda nije ni bilo važno.

Međutim, vremena su se promenila, iz prošlosti su izmilele na izgled zatrte ideologije, fašizam i antisemitizam. Zato se pojavila ideja da se objave njihove biografije i na taj način izdvoje od drugih univerzitetskih profesora. Zbog njihove tragične prošlosti.

Sudbine junaka ove knjige su više nego biografije uspešnih lekara i omiljenih profesora. One su paradigma jednog bezumnog poduhvata, koji ma koliko da je bio precizno isplaniran i nemilosrdno, sistematski sprovođen – jednostavno, nije uspeo.

Pisati o njima znači vratiti ih na mesto na kojem su pripadali, u istoriju

srpske medicine i fakultetskog obrazovanja. Njihov stručni i naučni rad obogatio je medicinska saznanja, unapredio zdravstvenu službu u Srbiji i ostavio generacije stručnjaka za sobom.

Najbezbedniji život je u istini, kaže jedna jevrejska poslovica. Ova knjiga, skup o trideset i dva istinita života, ispunila je prazninu u razvoju medicinskih fakulteta u Srbiji, istovremeno i istoriju srpske medicine.

Recenzent

Prof. dr Snežana Veljković